Кавказ Ищхъэрэм и цIыху нэхъ къулей дыдэхэр
«Forbes» журналым апхуэдэ цIыхуу мы гъэм хы къыхитхыкIащ. КъызэрыщIэкIамкIэ, абыхэм ящыщу щыр зэIыхьлы дыдэщ.
Нэхъ мылъкушхуэ бгъэдэлъщ ингуш хьэрычэтыщIэ Гуцериев Микаил. Абы ямыгъэIэпхъуэ мылъкур зэблэзыгъэкI, фIэмыщI, щIы дагъэ къыщIэхыным елэжь компание зыбжанэ IэщIэлъщ. Псори зэхэту абы и мылъкур доллар меларди 5,9-рэ мэхъу. Журналым къызэрихутамкIэ, Гуцериев Микаил бгъэдэлъ мылъкум и куэдагъымкIэ дуней псом 205-нэ увыпIэр щиIыгъщ. 2015 гъэм хьэрычэтыщIэм иIар доллар меларди 2,4-рэщ. Абы къикIыр Гуцериев Микаил зы илъэсым къриубыдэу доллар меларди 3,5-кIэ нэхъ къулей хъуауэ аращ.
«Forbes» журналым зэхилъхьа спискэм мы гъэми итщ дагъыстэн хьэрычэтыщIэ, «Анжи» футбол клубыр зыIэщIэлъ Керимов Сулеймэн. Журналым къызэрибжамкIэ, абы и мылъкур доллар меларди 4 мэхъу. Псалъэм къыдэкIуэу жытIэнщи, илъэс кIуам и пэщIэдзэм Керимовым и мылъкур доллар меларди 3,4-рэ хъууэ щытащ, икIи зы илъэсым къриубыдэу абы доллар мелуан 600-м нэблагъэ къилэжьащ.
ЦIыху нэхъ къулей дыдэхэм мы гъэм япэу яхэхуащ Кавказ Ищхъэрэм щыщ бизнесмену тIу. Абыхэм языхэзыр Ингушым щыщ хьэрычэтыщIэ, Гуцериев Микаил и къуэш нэхъыщIэ, илъэс 56-рэ зи ныбжь Гуцериев Саит-Сэламщ. Доллар мелард 1,5-рэ зэрыбгъэдэлъым къыхэкIыу абы дуней псом щынэхъ къулейхэм я спискэм 1198-нэ увыпIэр щиIыгъщ. А увыпIэ дыдэр абы дегуэш «Бинбанк» банкыр зыIэщIэлъ, Гуцериев Микаил и шыпхъум и къуэ Шишханов Микаил. Ари нэхъ къулей дыдэхэм мы гъэм яхэхуауэ аращ. Грознэ къалэм къыщалъхуа Шишханов Микаил и мылъкур доллар мелард 1,6-рэ мэхъу.
«Энергомер» концерным и президент Поляков Владимир, зы илъэсым къриубыдэу доллар мелуан 300 фIэкIуэдри, нэгъабэрейм елъытауэ увыпIэ 40-кIэ къекIуэтэхащ. 2014 гъэм абы и мылъкур доллар мелуан 700 хъууэ щытамэ, иджы иIэжыр доллар мелуан 400-щ.
Къэбэрдей-Балъкъэр Республикэм щыщ сенатор Къанокъуэ Арсен ейщ Москва дэт, ухуэныгъэм пыщIа Iуэхухэмрэ сатурэ езыгъэкIуэкI «Синдика» холдингыр. Абы и мылъкум и куэдагъым зы илъэсым къриубыдэу зихъуэжакъым икIи доллар мелуан 550-рэ хъууэ къэнэжащ. Абы и фIыщIэкIэ «Forbes» журналым и спискэм Къанокъуэ Арсен увыпIэ 22-кIэ зыщиIэтащ.
Дроботов Алексей, Андреев Сергей.
«Комсомольская правда», 2016 гъэ, гъатхэпэм и 4
